[แนะนำร้าน และที่มา] 
ร้าน "แดนข้าวมันไก่" เป็นอีกหนึ่งร้านข้าวมันไก่ของเชียงใหม่ที่ผมอยากจะไปทานมากที่สุด จากคำบอกต่อของใครหลายๆที่กล่าวว่า ถ้าคิดถึงข้าวมันไก่อร่อยๆของเชียงใหม่ ต้องคิดถึงร้านนี้เลย เพราะใครที่ได้ไปทานข้าวมันไก่ร้านนี้แล้ว ทราบจะลืมข้าวมันไก่ทุกร้านที่เคยทานมาเลยก็ว่าได้ ผมจึงไม่พลาดที่อยากจะตามรอยของใครหลายๆคนไปพิสูจน์ความอร่อยของข้าวมันไก่ที่ร้านนี้สักหน่อย พอมีโอกาสไปทำธุระแถวนั้นก็ขอแวะไปร้านนี้สักหน่อย และนี่ก็เป็นจุดเริ่มต้นของการได้พิสูจน์ความอร่อยของร้านนี้ ดังนั้นเรามาทำความรู้จักกับร้านแดนข้าวมันไก่กันเลยดีกว่าครับ

[ที่ตั้ง การเดินทาง และข้อมูลทั่วไปของร้าน] 
ร้าน "แดนข้าวมันไก่" ตั้งอยู่ภายในตลาดสามแยก ซึ่งเป็นตลาดที่ตั้งอยู่บนถนนเส้นเชียงใหม่-ดอยสะเก็ด ฝั่งขาออกจากตัวเมืองเชียงใหม่ โดยร้านนี้จะอยู่บริเวณด้านหลังโซนกลางตลาด เป็นร้านเล็กๆที่ตัวร้านเป็นตึกพาณิชย์ อาจจะหายากสักหน่อย แต่ก็สามารถสังเกตได้จากจำนวนคนที่ยืนรอต่อคิวกันเต็มหน้าร้าน หรือจะสอบถามจากพ่อค้าแม่ค้าภายในตลาดก็ได้ แต่ถ้าหากไปไม่ถูกหรือหาไม่เจอ ก็สามารถสอบถามเส้นทางหรือสำรองที่นั่งได้ที่เบอร์ 081-022-1128, 081-387-4404 ได้เลยครับ 
ร้านนี้เปิดบริการทุกวัน ตั้งแต่เวลา 7.00 - 14.00 น. ครับ 
ในส่วนของที่จอดรถนั้นสามารถจอดรถได้บริเวณริมถนนข้างทางด้านหน้าตลาดสามแยกหรือจะจอดภายในลานจอดรถของตลาดสามแยกก็ได้เช่นกัน แล้วเดินทางที่ร้านเอาครับ 

[บรรยากาศภายในร้าน และการบริการ] 
บรรยากาศภายในร้านนี้นั้นจะเป็นตึกพาณิชย์จำนวน 1 คูหาด้านหลังตลาดที่เปิดเป็นร้านข้าวมันไก่ โดยสามารถสังเกตได้จากจำนวนลูกค้าที่ยืนรอต่อคิวซื้อข้าวมันไก่กันเต็มหน้าร้าน บ้างก็รอต่อโต๊ะบ้างก็ซื้อกลับบ้าน จนแทบจะไม่เห็นหน้าร้านเลยทีเดียว ตัวร้านจะเล็กๆอยู่ระหว่างร้านขายของเล่นเด็กและขายเครื่องครัวต่างๆ มีป้ายติดด้านหน้าร้าน มีตู้และเคาว์เตอร์ที่ขายข้าวมันไก่อยู่ด้านหน้าร้านทางซ้ายมือที่พนักงานหลายคนทั้งสับ ทั้งตักข้าว ทั้งเสิร์ฟกันค่อนข้างวุ่นวายพอสมควร เพราะลูกค้าเค้ายอะสุดๆ ภายในร้านมีโต๊ะที่นั่งภายในร้านแค่ 5 โต๊ะ บรรยากาศร้านค่อนข้างแคบและไม่ค่อยสะอาดเท่าไหร่ และรู้สึกร้อนนิดๆแต่ก็มีพัดลมเปิดให้ความเย็นซึ่งสามารถช่วยได้บ้างเล็กน้อยครับ
ด้านการบริการของร้านนี้อยู่ในระดับพอใช้ โดยเราสั่งข้าวมันไก่แล้วไม่นานเขาก็จะยกมาเสิร์ฟให้ถึงโต๊ะที่เรานั่ง พร้อมทั้งน้ำแข็งใส่แก้วซึ่งบนโต๊ะมีเหยือกน้ให้บริการฟรี น้ำซุปและน้ำจิ้มที่แยกในส่วนของพริกและกระเทียมมาให้ครับ

[รายการเมนูต่างๆของร้าน และรายการเมนูที่สั่ง] 
รายการเมนูต่างๆของร้านนี้นั้นจะมีเฉพาะข้าวมันไก่ต้ม ไม่มีข้าวมันไก่ทอด โดยจะมีให้เลือก 2 ขนาด นั่นคือ ขนาดพิเศษ (25 บาท) และขนาดบิ๊ก (30 บาท) ถือว่าราคาถูกสุดๆ โดยที่เราสามารถระบุได้อีกด้วยว่าต้องการส่วนไหนของเนื้อไก่ อาทิเช่น เนื้ออก เนื้อน่อง ไม่เอาหนัง เป็นต้น ซึ่งเราสามารถสั่งได้ทั้งข้าวมันไก่ หรือไก่สับเปล่าๆพร้อมแยกข้าวมันก็ได้เช่นกัน
ในเรื่องของรสชาติและความอร่อยนี่ผมขอยกให้ร้านนี้เป็นร้านข้าวมันไก่ที่อร่อยที่สุดของเชียงใหม่เลยก็ว่าได้ เพราะเนื้อไก่ที่ร้านนี้เนื้อนุ่มสุดๆมีรสชาติของน้ำซุปที่่แทรกซึมเข้าไปในเนื่อไก่ ไม่มีการตบไก่ให้แบนเหมือนร้านอื่นๆ จึงทำให้เนื้อไก่คงความนุ่มและแน่นถูกใจมากๆ ส่วนตัวข้าวมันก็เม็ดใหญ่เต็มเม็ด หอมและนุ่มมาก ทานกับเนื้อไก่ของร้านนี้เข้ากันได้ดีเลยทีเดียว ส่วนน้ำจิ้มนี่ก็อร่อยเด็ดไม่แพ้ร้านไหนเลย ที่แยกมาทั้งพริกและกระเทียมที่เราสามารถใส่ได้มากน้อยตามต้องการ รสชาติแบบว่าครบเครื่องครบรสมากๆ และน้ำซุปก็รสชาติอร่อยใช้ได้เลย ทานทุกอย่างพร้อมกันนี่อร่อยล้ำจนลืมอิ่มเลยจริงๆครับ 

[สรุปภาพรวมของร้าน] 
โดยภาพรวมของร้านนี้นั้นถือว่าเป็นร้านข้าวมันไก่ที่อร่อยเด็ดร้านหนึ่งของเชียงใหม่ เป็นสุดยอดข้าวมันไก่ที่เหล่าสาวกผู้ที่ชื่นชอบการทานข้าวมันไก่ต้องมาลอง เพราะขนาดตัวผมเองก็ยังติดใจร้านนี้ ไม่ว่าจะเป็นเนื้อไก่ที่นุ่มและแน่น ไม่มีการตบเนื้อไก่ให้แบนจนแทบไม่สามารถรับรู้รสชาติของเนื้อไก้ได้อย่างเต็มๆ มีตัวข้าวมันที่เต็มเม็ด หอมนุ่มอร่อย น้ำซุปและน้ำจิ้มที่อร่อยเด็ดทานพร้อมกันแล้วอร่อยลงตัวเป็นที่สุด รสชาติถูกปากราคาถูกโดนใจเริ่มต้นที่ 25-30 บาทเท่านั้น จนใครๆก็บอกต่อความอร่อยว่าต้องไปลองร้านนี้ให้ได้ ผมจึงขอยกให้เป็นร้านข้าวมันไก่ที่หนึ่งในใจผมตลอดกาล ถึงแม้ลูกค้าจะเยอะจนต้องต่อคิวกันสักหน่อย แต่ก็คุ้มค่ากับการรอคอยในการทานข้าวมันไก่ที่อร่อยลืมอิ่มที่ร้านนี้ ดังนั้นสาวกหรือผู้ที่ชื่นชอบการทานข้าวมันไก่คนไหนที่ยังไม่เคยทานร้านแดนข้าวมันไก่ ต้องไปทานให้ได้สักครั้ง เพราะอาจจะได้ทานร้านข้าวมันไก่ที่ยากจะลืมลงของร้านนี้เลยก็ว่าได้ ห้ามพลาดด้วยประการทั้งปวงจริงๆครับ

[การประเมินคะแนนในแต่ละด้าน] 
การเดินทางและที่จอดรถ : 4/5 
บรรยากาศภายในร้านและการบริการ : 3.5/5 
ความสะอาดและคุณภาพ : 4.5/5 
ความอร่อยและน่าทาน : 5/5 
ราคาและความคุ้มค่า : 5/5 
ภาพรวม : 4.4/5 

หมายเหตุ การรีวิวข้างต้นเป็นเพียงความคิดเห็นส่วนตัวเท่านั้น โปรดใช้วิจารณญาณในการอ่านครับ